Vážení spoluobčania,
dovoľte mi, aby som Vás už tradične v prvý deň nového roka z tohto miesta srdečne pozdravil a prihovoril sa Vám.
Všetci, aj keď si to neuvedomujeme, sa celý život snažíme dodržiavať a rozvíjať tradície, zvyky, symboliky našich predkov a predchodcov. Preto je pre nás obzretie sa dozadu tak dôležité pre napredovanie.
Symbolicky sa lúčime s rokom 2021, ktorý nám do veľkej miery v každej oblasti nášho života sťažil, obmedzil, alebo neumožnil ísť v zaužívaných koľajach. Tento stav už trvá viac ako rok a my zisťujeme, že nemôžeme čakať na jeho koniec, ale musíme naše zvyky, názory a pravidlá prehodnotiť a hľadať riešenia na možné napredovanie. Niektoré riešenia sú samozrejme nepopulárne a do značnej miery nám narúšajú náš komfort. Ale zodpovednosť kompetentných a obavy o blízkych nás musia motivovať tie riešenia nájsť.
Ako starosta obce zodpovedne musím skonštatovať, že v predchádzajúcom roku sa ani nám nepodarilo zrealizovať všetko naplánované, alebo len malú časť plánovaných zámerov. Snažíme sa byť dobrými hospodármi a mnohé veci a projekty riešime vlastnými silami s minimálnymi finančnými nákladmi k spokojnosti našich občanov. Prevádzka čističky, kanalizácie a domových prípojok s čerpadlami, likvidácia odpadu, opravy a výstavba nových chodníkov a parkovísk, rekonštrukcia domu smútku, údržba verejnej zelene a realizácia iných menších zámerov vlastnými silami a prostriedkami v kombinácií s eurofondami nie je jednoduchá, asi je aj zdĺhavejšia, ale som presvedčený, že je to cesta. Zodpovedne môžem povedať, že v tejto otázke – v téme výstavby – môžeme byť optimisti. Realizácia projektov naplánovaných na rok 2021, zatiaľ nezrealizovaných, sa len posunula. Hneď ako počasie dovolí, sa výmenou okien bude pokračovať v rekonštrukčných prácach na dome smútku a jeho okolí. Asi najviac problémov sme museli riešiť pri príprave projektu rekonštrukcie križovatky a cesty za poštou. V januári bude podpísaná zmluva s víťazom verejného obstarávania na realizáciu rekonštrukcie a následne odovzdané stavenisko. Práce by mali byť ukončené v prvej polovici roka 2022. V jarných mesiacoch začneme rekonštruovať čističku odpadových vôd, kde sme zatiaľ zo strany štátu o pomoc pri financovaní neboli uspokojení. Nakoľko SPP distribúcia bude realizovať rekonštrukciu plynového potrubia a prípojok, aj ostatné naše zámery musíme skĺbiť s týmto plynárenským projektom. O jednotlivých plánoch Vás budeme informovať postupne podrobnejšie. Ako som už spomenul skôr, rok 2022 by sa mal niesť hlavne v stavebnom duchu, aj keď vývoj cien energií a tovarov nám naše plány neuľahčia.
Okrem plánovaných akcií v minulom roku sme museli riešiť aj neplánované. Hlavne prvá polovica roka a s ňou spojené kovidové testovanie, kde náš športový areál bol využívaný na iný účel ako športový, preverila naše možnosti. Dúfam, že budete súhlasiť s mojim tvrdením, že vďaka pracovníkom obce, našim hasičom a hlavne veľkému počtu dobrovoľníkov, táto úloha bola splnená na výbornú v prospech našich občanov. S pocitom hrdosti na Vás rád spomínam na tieto okamihy, kedy sa v jednom období k testovaciemu tímu pridali ďalší dobrovoľníci, aby sme spoločnými silami splnili "posledné Milošove želanie" a svojpomocne s darcami vybudovali na štadióne umelú závlahu.
V júni minulého roka neďaleké územie Moravy zasiahla prírodná katastrofa, ktorá okrem obetí na ľudských životoch, pripravila veľa rodín o strechu nad hlavou. Vtedy sme museli všetci uznať, že Covid-19 nie je asi to najhoršie, čo nás môže postihnúť. A opäť s nesmiernou hrdosťou konštatujem, že naši občania sa okrem prejavu ľútosti aktívne okamžite zapojili do "pomoci pre Moravu". Zo Záhoria na Moravu smerovali zásielky s potrebným materiálom, dobrovoľníci sa zapájali do prác priamo na mieste katastrofy. V spolupráci s domácimi firmami sme organizovali tradičné "Túr de Tu" a výťažok 4.400,- Eur odovzdali priamo ľuďom a materskej škôlke v postihnutom území. V deň konania Túr de Tu priamo v obci, v okolí železničnej stanice, vypukol požiar, ktorý sa veľmi nebezpečne blížil k rodinným domom. Vďaka našim a okolitým hasičom za asistencie dobrovoľníkov, následky nebezpečne vyzerajúceho požiaru, okrem spálenej trávy a kríkov, neboli žiadne. Nechcem opisovať všetko, čo sa udialo a zasiahlo našu obec. Chcem len zdôrazniť a vyzdvihnúť, aký potenciál má naša obec vo svojich občanoch, jej rodákoch a sympatizantoch.
Vážim si Vašu ochotu a profesionalitu v náročných časoch, okamžitý prejav spolupatričnosti a snahy byť nápomocní tým, ktorí to v danej chvíli potrebujú. Nemyslím len dary, finančnú pomoc a to aj od nemenovaných darcov, organizáciu charitatívnych akcií a dražieb, ale častokrát veľmi pomôže pochopenie a morálna podpora. Využívajme sociálne siete hlavne na tieto účely a nie na súdy a urážky. Preto by som z tohto miesta, úprimne a srdečne chcel hlavne poďakovať Vám milí spoluobčania, našim spoločenským organizáciám, všetkým vedúcim a trénerom, ktorí sa veľkou mierou podieľajú na výchove a rozvoji našich detí, farskému úradu, pracovníkom a obyvateľom DSS pre dospelých, pracovníkom zdravotníckych zariadení, pracovníkom a žiakom Základnej školy, Materskej školy, našim firmám a živnostníkom, všetkým mojim spolupracovníkom na obecnom úrade, na obci a obecnom podniku, pracovníkom nášho Domova MUDr. Dalossa a v neposlednej rade poslancom obecného zastupiteľstva.
Som nesmierne hrdý na obec Moravský Svätý Ján, na občanov Moravského Svätého Jána.
Vážení spoluobčania,
v prichádzajúcom novom roku 2022 Vám v mene svojom a tiež i v mene svojich spolupracovníkov, v mene poslancov obecného zastupiteľstva prajem veľa sily a šťastia v každodennom živote. Želám Vám hlavne pevné zdravie, pokoj, pohodu vo Vašich rodinách, nech Vám prinášajú radosť Vaše deti a nech sa dlho môžete tešiť z prítomnosti Vašich najbližších. Zároveň nezabúdajme na tých, ktorí už nie sú medzi nami a naše spomienky si určite zaslúžia. Nájdime a chráňme si to, čo má v našom živote ozajstnú hodnotu. Nech je pre Vás rok 2022 rokom radosti, šťastia a úspechov.
Anton Emrich
starosta obce Moravský Svätý Ján